FI Euroopan unionin virallinen lehti L 135/4

KOMISSION ASETUS (EU) N:o 441/2012,

annettu 24 päivänä toukokuuta 2012,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse bifenatsaatin, bifentriinin, boskalidin, kadusafossin, kloroantraniiliprolin, klorotaloniilin, klotianidiinin, syprokonatsolin, deltametriinin, dikamban, difenokonatsolin, dinokappin, etoksatsolin, fenpyroksimaatin, flubendiamidin, fludioksoniilin, glyfosaatin, metalaksyyli-M:n, meptyylidinokappin, novaluronin, tiametoksaamin ja triatsofossin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan

sekä katsoo seuraavaa:

(1) Bifenatsaatin, bifentriinin, klorotaloniilin, deltametriinin, etoksatsolin, glyfosaatin, metalaksyyli-M:n ja triatsofossin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa. Boskalidin, kloroantraniiliprolin, klotianidiinin, syprokonatsolin, dikamban, difenokonatsolin, dinokappin, fenpyroksimaatin, flubendiamidin, fludioksoniilin, meptyylidinokappin, novaluronin ja tiametoksaamin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa. Kadusafossin osalta jäämien enimmäismääriä ei ole aiemmin vahvistettu missään asetuksen (EY) N:o 396/2005 liitteistä.

(2) Metalaksyyli-M:ää tehoaineena sisältävän kasvinsuojeluaineen käyttöä lehtisalaattiin, vuonankaaliin, endiiviin, vihanneskrassiin, krassikanankaaliin, sinappikaaliin, mustasinappiin sekä Brassica spp:n lehtiin ja ituihin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Fludioksoniilin osalta tällainen hakemus tehtiin sen käytöstä vuonankaaliin, lehtisalaattiin, endiiviin, vihanneskrassiin, sinappikaaliin, Brassica spp:n lehtiin ja ituihin, pinaattiin, lehtijuurikkaaseen sekä tuoreisiin yrtteihin. Glyfosaatin osalta tällainen hakemus tehtiin sen käytöstä linsseihin. Kloroantraniiliprolin osalta tällainen hakemus tehtiin sen käytöstä sitrushedelmiin, mansikoihin, silpimättömiin ja silvittyihin papuihin ja herneisiin, linsseihin, muihin palkovihanneksiin, latva-artisokkiin, riisiin ja kahvipapuihin.

(4) Asianomainen jäsenvaltio arvioi nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.

(5) Euroopan elintarviketurvallisuusviranomainen, jäljempänä ’elintarviketurvallisuusviranomainen’, tutki hakemukset ja arviointiraportit, tarkasteli etenkin kuluttajille ja tapauksen mukaan eläimille aiheutuvia riskejä ja antoi perustellut lausunnot ehdotetuista jäämien enimmäismääristä. (2) Se toimitti kyseiset lausunnot komissiolle ja jäsenvaltioille sekä asetti ne yleisesti saataville.

(6) Elintarviketurvallisuusviranomainen päätteli perustelluissa lausunnoissaan, että siltä osin kuin on kyse fludioksoniilin käytöstä vuonankaaliin, vihanneskrassiin, sinappikaaliin, Brassica spp:n lehtiin ja ituihin sekä tuoreisiin yrtteihin, tiedot eivät olleet riittäviä haettujen jäämien enimmäismäärien tukemiseksi. Mitä tulee kloroantraniiliprolin käyttöön silvittyihin papuihin, silvittyihin ja silpimättömiin herneisiin, linsseihin ja muihin palkovihanneksiin, elintarviketurvallisuusviranomainen totesi, että tiedot eivät olleet riittäviä haettujen jäämien enimmäismäärien tukemiseksi.

(7) Elintarviketurvallisuusviranomainen päätteli perustelluissa lausunnoissaan kaikkien muiden hakemusten osalta, että kaikki toimitettavia tietoja koskevat vaatimukset täyttyivät ja että elintarviketurvallisuusviranomaisen suosittamat muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Se otti huomioon tuoreimmat tiedot metalaksyyli-M:n toksikologisista ominaisuuksista. Kaikkien tätä ainetta mahdollisesti sisältävien elintarvikkeiden kulutuksesta johtuva elinikäinen altistuminen tälle aineelle taikka asianomaisten kasvien ja tuotteiden erittäin suuresta kulutuksesta johtuva lyhytaikainen altistuminen eivät kumpikaan osoita, että hyväksyttävä päivittäinen saanti (ADI) tai akuutin altistumisen viiteannos (ARfD) olisivat vaarassa ylittyä.

(8) Codex Alimentarius -komissio (3) hyväksyi 9 päivänä heinäkuuta 2011 CXL:t bifenatsaatille, bifentriinille, boskalidille, kadusafossille, kloroantraniiliprolille, klorotaloniilille, klotianidiinille, syprokonatsolille, deltametriinille, dikamballe, difenokonatsolille, dinokappille, etoksatsolille, fenpyroksimaatille, flubendiamidille, fludioksoniilille, meptyylidinokappille, novaluronille, tiametoksaamille ja triatsofossille. Nämä CXL:t olisi sisällytettävä asetukseen (EY) N:o 396/2005 jäämien enimmäismäärinä, lukuun ottamatta niitä CXL:iä, jotka eivät ole turvallisia tietylle kuluttajaryhmälle Euroopassa ja joista unioni esitti Codex Alimentarius -komissiolle varauman. (4)

(9) Elintarviketurvallisuusviranomaisen perusteltujen lausuntojen ja tieteellisen raportin perusteella ja tarkasteltavana olevan asian kannalta merkitykselliset tekijät huomioon ottaen ehdotetut muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan vaatimusten mukaiset.

(10) Sen vuoksi asetusta (EY) N:o 396/2005 olisi muutettava.

(11) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 24 päivänä toukokuuta 2012. Komission puolesta José Manuel BARROSO Puheenjohtaja

(1) EUVL L 70, 16.3.2005, s. 1.

(2) Euroopan elintarviketurvallisuusviranomainen; Modification of the existing MRLs for metalaxyl-M in lettuce and other salad plants. EFSA Journal 2012; 10(1):2549. [25 pp.] doi:10.2903/j.efsa.2012.2549. Saatavilla verkossa osoitteessa: www.efsa.europa.eu/efsajournal.

Euroopan elintarviketurvallisuusviranomainen; Modification of the existing MRL for glyphosate on lentils plants. EFSA Journal 2012; 10(1):2550. [25 pp.] doi:10.2903/j.efsa.2012.2550. Saatavilla verkossa osoitteessa: www.efsa.europa.eu/efsajournal.

Euroopan elintarviketurvallisuusviranomainen; Modification of the existing MRLs for fludioxonil in leafy crops. EFSA Journal 2011; 9(12):2487. [27 pp.] doi:10.2903/j.efsa.2012.2487. Saatavilla verkossa osoitteessa: www.efsa.europa.eu/efsajournal.

(3) Elintarvikkeiden torjunta-ainejäämiä käsittelevän Codex-komitean raportit ovat saatavilla osoitteessa

http://www.codexalimentarius.net/download/report/767/REP11_CACe.pdf

ALINORM 10/34/REP. JOINT FAO/WHO FOOD STANDARDS PROGRAMME CODEX ALIMENTARIUS COMMISSION. APPENDIX II and III. Thirty-Fourth Session. International Conference Centre, Geneve, Sveitsi, 4.–9. heinäkuuta 2011.

(4) Scientific support for preparing an EU position in the 43rd Session of CCPR

Scientific Report of EFSA – julkaistu 7. syyskuuta 2011

(http://www.efsa.europa.eu/en/efsajournal/pub/2360.htm).